b"\n_START_ARTICLE_\nVagn Ussing\n_START_SECTION_\nKarriere\n_START_PARAGRAPH_\nHan var s\xc3\xb8n af professor, dr.jur. Henry Ussing og hustru Christiane Johanne f\xc3\xb8dt Nyeb\xc3\xb8lle, blev student fra Ordrup Gymnasium 1938 og cand.polyt. p\xc3\xa5 Danmarks Tekniske H\xc3\xb8jskole 1943. Ussing var ansat i den r\xc3\xa5dgivende ingeni\xc3\xb8rvirksomhed S. Friis Jespersen 1943-46 afbrudt af tjeneste som kompagnichef i modstandsbev\xc3\xa6gelsens afsnit 2, region 6. Han gennemf\xc3\xb8rte overbygningsstudier ved University of Washington, Seattle 1946-47 og var ansat i en r\xc3\xa5dgivende ingeni\xc3\xb8rvirksomhed i San Francisco 1947-48. Vagn Ussing var ingeni\xc3\xb8r hos Larsen & Nielsen Constructor A/S 1948-52 og underdirekt\xc3\xb8r ved samme 1953-62, drev selvst\xc3\xa6ndig r\xc3\xa5dgivende virksomhed 1962-63, var administrerende direkt\xc3\xb8r i Industrielt Bygge Compagni - Ibyco A/S 1963-71 og direkt\xc3\xb8r for Industrial Building Engineers-IBE A/S fra 1972.\n_START_SECTION_\nTillidshverv\n_START_PARAGRAPH_\nUssing var medlem af bestyrelsen for Larsen & Nielsen Constructor A/S 1953-62; medstifter i 1962 og 1962-71 medlem af bestyrelsen for Industrielt Bygge Compagni-Ibyco A/S; medlem af bestyrelsen for Kaj Hansens Fond 1962-71; medstifter 1972 og medlem af bestyrelsen for Industrial Building Engineers-IBE A/S og DIBAS-Industrielle Byggeingeni\xc3\xb8rer A/S; medlem af bestyrelsen for Kolonien Filadelfia 1965 og formand for byggeudvalget sammesteds 1966; medlem af repr\xc3\xa6sentantskabet for Dansk Epilepsiforening 1973; censor i varmeisolering ved Danmarks Tekniske H\xc3\xb8jskole 1966; medlem af Dansk Ingeni\xc3\xb8rforenings udvalg vedr. byggeriets rationalisering 1954-58 og af DIF's udvalg vedr. forsp\xc3\xa6ndt beton 1955-63. Han forfattede artikler i inden- og udenlandske fagtidsskrifter._NEWLINE_Ussing blev gift 4. juli 1946 med Elise Hjerpsted (f\xc3\xb8dt 18. oktober 1922 i K\xc3\xb8benhavn), datter af civilingeni\xc3\xb8r Harald Gerhard Hjerpsted (d\xc3\xb8d 1972) og hustru Rigmor Elisabeth f\xc3\xb8dt Wandel (d\xc3\xb8d 1968)."